Zagreb, 13. rujna 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom vlastitih saznanja mogućeg sukoba interesa** **dužnosnika Vlahe Orepića, ministra unutarnjih poslova do 27. travnja 2017.g. i zastupnika u Hrvatskom saboru,** na 22. sjednici, održanoj 13. rujna 2018.g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Vlahe Orepića, ministra unutarnjih poslova do 27. travnja 2017.g. i zastupnika u Hrvatskom saboru, neće se pokrenuti, obzirom da iz očitovanja trgovačkog društva Agencija za komercijalnu djelatnost d.o.o. i priložene dokumentacije proizlazi kako od navedenog trgovačkog društva u razdoblju u kojem je dužnosnica Adela Jelinek Bišćan obavljala dužnost direktorice tog trgovačkog društva, nije primio dar odnosno elektronički uređaj Ipad, slijedom čega se navodi prijave ocjenjuju neosnovanim i nevjerodostojnim.**

Obrazloženje

U Povjerenstvu je dana 3. studenoga 2017.g. pod brojem 711-U-5409-P-325/17-01-3 zaprimljena anonimna prijava mogućeg sukoba interesa podnesena protiv dužnosnika Vlahe Orepića, ministra unutarnjih poslova do 27. travnja 2017.g. i zastupnika u Hrvatskom saboru, povodom koje se vodi predmet P-325/17.

U navedenoj prijavi se navodi da je dužnosnik Vlaho Orepić zadržao dar koji je primio od trgovačkog društva Agencija za komercijalnu djelatnost d.o.o. iz Zagreba (u daljnjem tekstu: AKD) u razdoblju u kojem je obnašao dužnost ministra unutarnjih poslova te člana Skupštine navedenog trgovačkog društva. Nadalje se u prijavi precizira da je bivša direktorica AKD-a Adela Bišćan Jelinek na teret istog trgovačkog društva kupila navedenom dužnosniku iPad tablet vrijednosti oko 10.000,00 kn koji dužnosnik Vlaho Orepić nakon prestanka članstva u Skupštini trgovačkog društva nije vratio, čime mu se navedena dužnosnica odužila jer je dužnosnik u obnašanju dužnosti ministra unutarnjih poslova i člana Skupštine navedenog trgovačkog društva utjecao na njezino imenovanju na istu funkciju.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu odredbi ZSSI-a, dok je podstavkom 6. istog članka Zakona propisano da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu odredbi ZSSI-a, stoga je i dužnosnik Vlaho Orepić povodom obnašanja dužnosti ministra unutarnjih poslova i zastupnika u Hrvatskom Saboru obvezan postupati sukladno odredbama ZSSI-a.

Prema podacima povijesnog izvatka nadležnog sudskog registra Trgovačkog suda u Zagrebu za trgovačko društvo Agencija za komercijalnu djelatnost, OIB 58843087891, čiji je jedini osnivač Republika Hrvatska, dužnosnica Adela Bišćan Jelinek obavljala je funkciju direktorice u razdoblju od 29. srpnja 2016.g. do 25. srpnja 2017.g.

Povjerenstvo je radi provjere osnovanosti i vjerodostojnosti navoda iz zaprimljene anonimne prijave u svrhu stjecanja vlastitih saznanja te donošenja odluke o tome postoje li okolnosti koje ukazuju na moguću povredu odredbi ZSSI-a, zatražilo očitovanje na navedene okolnosti od AKD-a za razdoblje u kojem je dužnosnica Adela Bišćan Jelinek obnašala dužnost direktorice.

Na zahtjev Povjerenstva, AKD se očitovao dopisom od 19. rujna 2017.g. u kojem se navodi da je AKD u navedenom razdoblju od 29. srpnja 2017.g. do 25. srpnja 2017.g. pristupio bagatelnoj nabavi jednog elektroničkog uređaja Apple 12.0- INCH IPAD CELLULAR 128GB, prema ponudi trgovačkog društva iStyle d.o.o. od 3. kolovoza 2016.g. u iznosu od 8.681,26 kn bez PDV-a, dokumentu naloga nabave broj IPO-31DDBG3J i narudžbenici broj 4500047430. Navedeni uređaj nabavljen je iz sredstava ostvarenih aktivnošću na tržištu u svrhu promocije i izgradnje imidža AKD-a kao visoko tehnološki napredne tvrtke specijalizirane za izradu IT rješenja i sustava, usluga i proizvoda koji se kontinuirano nastoje plasirati na inozemna tržišta te je isti bio previđeni kao dar kupcu njihovih proizvoda, trgovačkom društvu sa sjedištem u inozemstvu, a trošak dara je računovodstveno evidentiran na konto reprezentacije na mjestu troška Sektora prodaje. Napominje se da isti uređaj nije darovan trećoj osobi, jer strani poslovni partner AKD-a nije preuzeo uređaj te je isti bio pohranjen u sefu glavnog direktora do provođenja knjiženja vlastite imovine i stavljanja uređaja u upotrebu kao i da drugih nabava elektroničkih uređaja u predmetnom razdoblju nije bilo.

Očitovanju prileže nalog nabavnom odjelu od 3. kolovoza 2016.g. za nabavu elektroničkog uređaja, ponuda trgovačkog društva iStyle d.o.o. 3. kolovoza 2016.g. za prodaju uređaja Apple IPad Pro Celullar 128GB, narudžbenica AKD-a za bagatelnu nabavu elektroničkog uređaja od 3. kolovoza 2016.g., dokument „Izdatnica“ trgovačkog društva iStyle d.o.o. od 4. kolovoza 2016.g. koja sadrži podatke o elektroničkom uređaju i cijeni istog, na kojem je rukom nadopisano da uređaj nije preuzet te da će isti uređaj postati imovina AKD-a i koristit će ju direktor AKD-a uz navođenje datuma 13. rujna 2017.g. te potpis glavnog direktora AKD-a dužnosnika Jure Sertića, nalog za knjiženje od 13. rujna 2017.g. kojim se navedeni uređaj preknjižio sa troškova na imovinu u pripremi te zapisnik o stavljanju imovine u pripremu od 14. rujna 2017.g.

Člankom 11. stavkom 1. ZSSI-a propisano je da se darom u smislu tog Zakona smatra novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju. Prema stavku 2, istog članka ZSSI-a ne smatraju se darovima uobičajeni darovi između članova obitelji, rodbine i prijatelja te državna i međunarodna priznanja, odličja i nagrade, dok prema stavku 3. dužnosnik smije zadržati samo dar simbolične vrijednosti i to najviše u vrijednosti do 500,00 kuna od istog darovatelja. Člankom 19. ZSSI-a propisano je da dužnosnici su kojima je suprotno odredbama ZSSI-a ponuđen dar ili kakva druga korist povezana s obnašanjem javne dužnosti obvezni to prijaviti nadležnim tijelima.

Obzirom da iz očitovanja proizlazi kako je u razdoblju u kojem je dužnosnica Adela Bišćan Jelinek obnašala dužnost direktora AKD-a navedeno tijelo provelo samo jedan bagatelni postupak nabave elektroničkog uređaja Ipad u svrhu darivanja istog uređaja poslovnom partneru iz inozemstva koji dar nije preuzeo, iz kojeg je razloga donesena odluka da će uređaj koristiti glavni direktor AKD-a, slijedom čega je i trošak nabave preknjižen iz troškova reprezentacije u imovinu trgovačkog društva, a da drugih kupnji ili nabava elektroničkih uređaja od strane AKD-u istom razdoblju nije bilo, proizlazi kako dužnosnik Vlaho Orepić nije primio navedeni dar od AKD-a te da dužnosnica Adela Bišćan Jelinek nije donosila odluke o darivanju navedenog dužnosnika.

Stoga Povjerenstvo ocjenjuje navode prijave neosnovanim i nevjerodostojnim te se postupak protiv dužnosnika Vlahe Orepića neće pokrenuti, obzirom da navodi očitovanja i priložene dokumentacije ne upućuju na primitak nedopuštenog dara, slijedom čega ne proizlazi moguća povreda članka 11. ZSSI-a.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Vlaho Orepić, osobna dostava
2. Objava na internetskim stranica Povjerenstva
3. Pismohrana